title: 2012/451/UE: Deċiżjoni tal-Kunsill tal- 24 ta' Lulju 2012 dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE fir-rigward ta' emenda għall-Anness XX (Ambjent) tal-Ftehim taż-ŻEE

text:
                  1.8.2012

                  MT

                  Il-Ġurnal Uffiċjali tal-Unjoni Ewropea

                  L 205/1

            DEĊIŻJONI TAL-KUNSILL
      tal-24 ta' Lulju 2012
      dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE fir-rigward ta' emenda għall-Anness XX (Ambjent) tal-Ftehim taż-ŻEE
      (2012/451/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1) flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) ("il-Ftehim taż-ŻEE") daħal fis-seħħ fl-1 ta’ Jannar 1994.

                  (2)

                  Skont l-Artikolu 98 tal-Ftehim taż-ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, l-Anness XX tal-Ftehim taż-ŻEE.

                  (3)

                  L-Anness XX tal-Ftehim taż-ŻEE fih dispożizzjonijiet u arranġamenti dwar l-ambjent.

                  (4)

                  Huwa xieraq li tiġi inkorporata fil-Ftehim taż-ŻEE d-Direttiva 2009/29/KE tal-Parlament Ewropew u tal-Kunsill tat-23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet serra (3).

                  (5)

                  Huwa xieraq li jiġi inkorporat fil-Ftehim taż-ŻEE r-Regolament tal-Kummissjoni (UE) Nru 1031/2010 tat-12 ta’ Novembru 2010 dwar iż-żmien, l-amministrazzjoni u l-aspetti l-oħra tal-irkant tal-kwoti ta' emissjonijiet ta' gass b'effett ta' serra skont id-Direttiva 2003/87/KE tal-Parlament Ewropew u tal-Kunsill li tistabbilixxi skema ta' skambju fi ħdan il-Komunità fi kwoti ta’ emissjonijiet ta’ gassijiet b'effett ta' serra (4), kif emendata bir-Regolament tal-Kummissjoni (UE) 1210/2011 tat-23 ta' Novembru 2011 li jemenda r-Regolament (UE) Nru 1031/2010 partikolarment biex jiġi ddeterminat il-volum tal-kwoti ta' emissjonijiet tal-gass b'effett ta' serra għall-irkant qabel l-2013 (5). Huwa wkoll xieraq li jiġi inkorporat fil-Ftehim taż-ŻEE atti oħra tal-Kummissjoni adottati skont id-Direttiva 2003/87/KE (6).

                  (6)

                  Ċerti adattamenti għandhom ikunu provveduti b'rabta mad-Direttiva 2003/87/KE, kif emendata mid-Direttiva 2009/29/KE u r-Regolament (UE) Nru 1031/2010; dawn huma ġġustifikati permezz tal-estensjoni tal-iskema għall-iskambju tal-kwoti tal-emissjonijiet tal-Unjoni Ewropea għall-Istati taż-ŻEE tal-EFTA.

                  (7)

                  Għalhekk, l-Anness XX tal-Ftehim taż-ŻEE għandu jiġi emendat kif meħtieġ.

                  (8)

                  Il-pożizzjoni tal-Unjoni Ewropea fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar l-emenda proposta għall-Anness XX (Ambjent) tal-Ftehim ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE li jinsab mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi Brussell, l-24 ta’ Lulju 2012.

               Għall-Kunsill

               Il-President

            A. D. MAVROYIANNIS

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  ĠU L 140, 5.6.2009, p. 63.

         (4)  ĠU L 302, 18.11.2010, p. 1.

         (5)  ĠU L 308, 24.11.2011, p. 2.

         (6)  ĠU L 275, 25.10.2003, p. 32.

         ABBOZZ
         DEĊIŻJONI Nru …/2012 TAL-KUMITAT KONĠUNT TAŻ-ŻEE
         ta'
         li temenda l-Anness XX (Ambjent) tal-Ftehim taż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea (“il-Ftehim taż-ŻEE”), u b'mod partikolari l-Artikolu 98 tiegħu,
         Billi:

                     (1)

                     L-Anness XX tal-Ftehim taż-ŻEE ġie emendat bid-Deċiżjoni tal-Kumitat Konġunt taż-ŻEE Nru …/… ta'… (1).

                     (2)

                     Regolament tal-Kummissjoni (UE) Nru 1031/2010 tat-12 ta' Novembru 2010 dwar iż-żmien, l-amministrazzjoni u l-aspetti l-oħra ta’ rkantar ta’ kwoti ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju ta’ kwoti ta’ emissjonijiet ta’ gassijiet serra fil-Komunità (2) għandha tiġi inkorporata fil-Ftehim taż-ŻEE.

                     (3)

                     Ir-Regolament tal-Kummissjoni (UE) Nru 550/2011 tas-7 ta’ Ġunju 2011 li jiddetermina, skont id-Direttiva 2003/87/KE tal-Parlament Ewropew u tal-Kunsill, ċerti restrizzjonijiet applikabbli għall-użu ta’ krediti internazzjonali minn proġetti li jinvolvu gassijiet industrijali (3) għandu jiġi inkorporat fil-Ftehim taż-ŻEE.

                     (4)

                     Ir-Regolament tal-Kummissjoni (UE) Nru 1210/2011 tat-23 ta’ Novembru 2011 li jemenda r-Regolament (UE) Nru 1031/2010, b’mod partikolari, sabiex jiġi ddeterminat il-volum ta’ kwoti ta’ emissjonijiet ta’ gassijiet b'effett ta' serra li għandhom jiġu rkantati qabel l-2013 (4) għandu jiġi inkoporat fil-Ftehim taż-ŻEE.

                     (5)

                     Id-Direttiva 2009/29/KE tal-Parlament Ewropew u tal-Kunsill tat-23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet b'effett ta' serra (5), għandha tiġi inkorporata fil-Ftehim taż-ŻEE.

                     (6)

                     Id-Deċiżjoni tal-Kummissjoni 2010/2/UE tal-24 ta’ Diċembru 2009 li tiddetermina, skont id-Direttiva 2003/87/KE tal-Parlament Ewropew u tal-Kunsill, lista ta’ setturi u subsetturi meqjusa li huma esposti għal riskju sinifikanti ta’ rilaxx tal-karbonju (6), għandha tiġi inkorporata fil-Ftehim taż-ŻEE.

                     (7)

                     Id-Deċiżjoni tal-Kummissjoni 2010/345/UE tat-8 ta’Ġunju 2010 li temenda d-Deċiżjoni 2007/589/KE fir-rigward tal-inklużjoni ta’ linji gwida dwar il-monitoraġġ u r-rappurtar tal-emissjonijiet tal-gassijiet b’effett tas-serra mill-qbid, mill-ġarr u mill-ħżin ġeoloġiku tad-dijossidu tal-karbonju (7) (CO2) għandha tiġi inkorporata fil-Ftehim taż-ŻEE.

                     (8)

                     Id-Deċiżjoni tal-Kummissjoni 2010/670/UE tat-3 ta’ Novembru 2010 li tistabbilixxi l-kriterji u l-miżuri għall-finanzjament ta’ proġetti kummerċjali ta’ dimostrazzjoni li l-għan tagħhom huwa l-qbid u l-ħżin ġeoloġiku ta’ CO2, f’kundizzjonijiet ta’ sigurtà għall-ambjent, kif ukoll ta’ proġetti ta’ dimostrazzjoni ta’ teknoloġiji innovattivi ta’ enerġija rinnovabbli, fl-ambitu tal-iskema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, stabbilita bid-Direttiva 2003/87/KE tal-Parlament Ewropew u tal-Kunsill (8) għandha tiġi inkorporata fil-Ftehim taż-ŻEE.

                     (9)

                     Id-Deċiżjoni tal-Kummissjoni 2011/278/UE tas-27 ta' April 2011 li tiddetermina regoli tranżizzjonali li japplikaw fl-UE kollha għal allokazzjoni b'xejn u armonizzata tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (9) għandha tiġi inkorporata fil-Ftehim taż-ŻEE.

                     (10)

                     Id-Deċiżjoni tal-Kummissjoni 2011/540/UE tat-18 ta’ Awwissu 2011 li temenda d-Deċiżjoni 2007/589/KE fir-rigward tal-inklużjoni ta’ linji gwida dwar il-monitoraġġ u r-rappurtar tal-emissjonijiet tal-gassijiet b'effett ta' serra minn attivitajiet ġodda u gassijiet (10) għandha tiġi inkorporata fil-Ftehim taż-ŻEE.

                     (11)

                     Id-Deċiżjoni tal-Kummissjoni 2011/745/UE tal-11 ta’ Novembru 2011 li temenda d-Deċiżjonijiet 2010/2/UE u 2011/278/UE rigward setturi u subsetturi meqjusa li huma esposti għal riskju sinifikanti ta’ rilaxx tal-karbonju (11) għandha tiġi inkorporata fil-Ftehim taż-ŻEE.

                     (12)

                     Din id-Deċiżjoni tal-Kumitat Konġunt ma taffettwax l-awtonomija tal-Partijiet Kontraenti fir-rigward tan-negozjati internazzjonali dwar it-tibdil fil-klima, partikolarment fil-kuntest tal-Konvenzjoni Qafas tan-Nazzjonijiet Uniti dwar it-Tibdil fil-Klima u l-Protokoll ta’ Kyoto jew kwalunkwe ftehim ieħor internazzjonali dwar il-bidla fil-klima, għajr fir-rigward ta' aspetti rilevanti għall-Iskema tal-Iskambju tal-Emissjonijiet tal-UE (EU ETS) li huma inkorporati fil-Ftehim taż-ŻEE. Madanakollu, l-Istati tal-EFTA għandhom debitament jikkunsidraw l-obbligi li jkunu ġarrew fuqhom fil-Ftehim taż-ŻEE. Kull Stat tal-EFTA hu responsabbli biex jimplimenta politika u miżuri biex ikun konformi mal-impenji internazzjonali skont il-Konvenzjoni Qafas tan-Nazzjonijiet Uniti dwar it-Tibdil fil-Klima, il-Protokoll ta' Kyoto u kwalunkwe ftehim ieħor internazzjonali relatati mat-tibdil fil-klima.

                     (13)

                     Il-parteċipazzjoni tal-Istati tal-EFTA fl-EU ETS hija mingħajr ħsara għall-parteċipazzjoni tal-Istati tal-EFTA fi kwalunkwe strument flessibbli biex jitnaqqas l-effett tal-emissjonijiet.

                     (14)

                     L-estensjoni tal-EU ETS għall-installazzjonijiet fl-Istati tal-EFTA timplika żieda tal-kwantità totali tal-kwoti fl-EU ETS bħala entità sħiħa taħt l-Artikoli 9 u 9a tad-Direttiva 2003/87/KE (12). L-Istati tal-EFTA jipprovdu ċ-ċifri rilevanti fil-Parti A tal-Appendiċi tad-Direttiva, sabiex jippermettu lill-Kummissjoni tiddetermina l-medja tal-kwantità annwali ta’ kwoti fiż-ŻEE.

                     (15)

                     Il-Kummissjoni għandha żżomm lill-Istati tal-EFTA informati dwar in-negozjar u l-konklużjoni ta' ftehimiet ma' pajjiżi terzi kif imsemmi fl-Artikolu 11a tad-Direttiva 2003/87/KE u l-konsegwenza li dan jista' jkollu fuq l-użu tat-Tnaqqis Iċċerifikat tal-Emissjonijiet (CERs).

                     (16)

                     Meta jkun konkluż ftehim skont l-Artikoli 11a u 25 tad-Direttiva 2003/87/KE, l-Istati tal-EFTA u l-operaturi tagħhom mhux se jkun hemm diskriminazzjoni kontrihom meta mqabbla mal-Istati Membri tal-UE u l-operaturi tagħhom.

                     (17)

                     Il-Kummissjoni għandha żżomm lill-Istati tal-EFTA informati dwar l-implimentazzjoni tal-Artikolu 24a(1) tad-Direttiva 2003/87/KE u l-konsegwenza li dan jista' jkollu fuq l-ammont ta' kwoti fl-EU ETS.

                     (18)

                     L-Istati tal-EFTA jappoġġjaw bis-sħiħ li l-ammont ta’ kwoti allokati permezz tal-irkantar qed jiżdied fl-EU ETS, bil-ħsieb li tintlaħaq sitwazzjoni fejn ma jkun hemm l-ebda allokazzjoni b'xejn fl-2027. Dejjem kien l-għan tal-Istati EFTA li jiżdied il-persentaġġ ta’ kwoti li huma allokati bi ħlas. L-Istati tal-EFTA jfakkru fl-adattament (e) kif stipulat fl-Artikolu 1 punt 2 tad-Deċiżjoni tal-Kumitat Konġunt taż-ŻEE Nru 146/2007 (13) li tinkorpora d-Direttiva 2003/87/KE fil-Ftehim taż-ŻEE.

                     (19)

                     L-Istati tal-EFTA se jużaw il-pjattaformi komuni tal-irkant stabbiliti skont l-Artikolu 26 tar-Regolament (UE) Nru 1031/2010 u jaħtru s-sorveljatur tal-irkant magħżul skont l-Artikolu 24 ta' dak ir-Regolament għas-sorveljar tal-irkant tal-kwoti tagħhom. Minħabba l-fatt li l-Istati tal-EFTA mhumiex jipparteċipaw fl-azzjoni konġunta, dawn m'għandhomx għalfejn jissodisfaw xi kompiti speċifiċi fil-proċeduri tal-akkwisti għall-appuntar tal-pjattaformi komuni tal-irkant u sorveljatur tal-irkant. Ladarba dawn jiġu maħtura, kull Stat tal-EFTA se juża l-aħjar sforzi tiegħu biex jidħol f'kuntratt magħhom. Safejn ikun fattibbli, il-Kummissjoni se tara li l-pjattaformi tal-irkant jidħlu f'kuntratt mal-Istati tal-EFTA suġġett, mutatis mutandis, għall-istess kundizzjonijiet maħsuba għall-Istati Membri parteċipanti tal-UE fil-kuntratti li jirriżultaw mill-proċeduri konġunti tal-akkwisti, sakemm l-Istati tal-EFTA jaggregaw l-irkant tal-kwoti tagħhom mal-kwoti tal-Istati Membri parteċipanti. Safejn hu fattibbli, fir-rigward tas-sorveljatur tal-irkant il-Kummissjoni se tara li s-sorveljatur tal-irkant jidħol f'kuntratt mal-Istati tal-EFTA suġġett, mutatis mutandis, għall-istess kundizzjonijiet maħsuba għall-Istati Membri parteċipanti tal-UE li jirriżultaw mill-proċeduri konġunti tal-akkwisti, sakemm l-Istati tal-EFTA jagħżlu li jaggregaw l-irkant tal-kwoti tagħhom mal-kwoti tal-Istati Membri parteċipanti.

                     (20)

                     Kwistjonijiet baġitarji mhumiex parti mill-Ftehim taż-ŻEE. Il-kontribuzzjonijiet finanzjarji mill-Istati tal-EFTA lill-Istati Membri tal-UE huma nnegozjati permezz tal-Mekkaniżmi Finanzjarji taż-ŻEE. L-applikazzjoni tad-dispożizzjonijiet tad-Direttiva 2003/87/KE rigward dawn il-kwistjonijiet u l-applikazzjoni tal-kriterji għad-distribuzzjoni fost ċerti Stati Membri tal-UE ta' ċertu perċentwali tal-kwantità totali tal-kwoti li jkunu se jiġu rkantati skont il-punti (b) u (c) tal-Artikolu 10(2) u l-Annessi IIa u IIb tad-Direttiva 2003/87/KE għalhekk hija mingħajr ħsara għall-ambitu tal-Ftehim taż-ŻEE.

                     (21)

                     L-Awtorità ta’ Sorveljanza tal-EFTA ser tikkoordina mill-qrib mal-Kummissjoni kull meta tissejjaħ biex twettaq kompiti marbuta mal-Istati tal-EFTA li għalihom tkun responsabbli l-Kummissjoni fir-rigward tal-Istati Membri tal-UE skont id-Direttiva 2003/87/KE, ir-Regolament (KE) Nru 2216/2004, id-Deċiżjoni 2007/589/KE u d-Deċiżjoni 2006/780/KE. Dawn il-kompiti jinkludu fost oħrajn il-valutazzjoni tal-miżuri ta' implimentazzjoni nazzjonali msemmija fl-Artikolu 11 tad-Direttiva 2003/87/KE u kwalunkwe applikazzjoni għall-inklużjoni unilaterali ta’ attivitajiet u gassijiet addizzjonali skont l-Artikolu 24 ta' dik id-Direttiva,

               ADOTTA DIN ID-DEĊIŻJONI:
         Artikolu 1
         L-Anness XX ta' mal-Ftehim taż-ŻEE huwa b'dan emendat kif ġej:

                     (1)

                     L-inċiż li ġej jiżdied fil-punt 21al (id-Direttiva 2003/87/KE tal-Parlament Ewropew u tal-Kunsill):

                                 "—

                                    32009 L 0029: Id-Direttiva 2009/29/KE tal-Parlament Ewropew u tal-Kunsill tat-23 ta' April 2009 (ĠU L 140, 5.6.2009, p. 63).".

                     (2)

                     L-adattazzjonijiet fil-punt 21al (id-Direttiva 2003/87/KE tal-Parlament Ewropew u tal-Kunsill) huma sostitwiti b'dan li ġej:
                     "Id-dispożizzjonijiet tad-Direttiva għandhom, għall-finijiet ta' dan il-Ftehim, jinqraw bl-addattamenti li ġejjin:

                                 (a)

                                 Bla ħsara għall-iżviluppi futuri mill-Kumitat Konġunt taż-ŻEE, għandu jiġi nnutat li l-atti li ġejjin tal-Komunità mhumiex inkorporati f'dan il-Ftehim:

                                             (i)

                                             Id-Deċiżjoni tal-Kunsill 2002/358/KE tal-25 ta’ April 2002 dwar l-approvazzjoni f’isem il-Komunità Ewropea, tal-Protokoll ta’ Kyoto għall-Konvenzjoni Kwadru tan-Nazzjonijiet Uniti dwar it-Tibdil fil-Klima u t-twettiq konġunt tal-obbligi tiegħu (14),

                                             (ii)

                                             Id-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ l-emissjonijiet ta’ gass serra tal-Komunità u biex jiġi implimentat il-Protokoll ta’ Kyoto (15).

                                 (b)

                                 Fiż-żmien tal-inkorporazzjoni tad-Direttiva, il-Liechtenstein m’għandu ebda attivitajiet ta’ avjazzjoni kif definiti fid-Direttiva operati fit-territorju tiegħu. Il-Liechtenstein ser jikkonforma mad-Direttiva meta attivitajiet tal-avjazzjoni rilevanti jseħħu fit-territorju tiegħu.

                                 (c)

                                 Is-subparagrafu li ġej jiżdied fl-Artikolu 3c(4):
                                 "Il-Kumitat Konġunt taż-ŻEE għandu, f'konformità mal-proċeduri stabbiliti fil-Ftehim u fuq il-bażi taċ-ċifri provduti mill-Awtorità ta' Sorveljanza tal-EFTA f'kooperazzjoni mal-Eurocontrol, jiddeċiedi dwar emissjonijiet storiċi tal-avjazzjoni fiż-ŻEE kollha billi jżid in-numri rilevanti rigward titjiriet fi ħdan u bejn it-territorji tal-Istati tal-EFTA u titjiriet bejn l-Istati tal-EFTA u pajjiżi terzi mad-deċiżjoni tal-Kummissjoni meta jinkorpora din tal-aħħar fil-Ftehim taż-ŻEE.".

                                 (d)

                                 Fl-Artikolu 3d(4), it-tieni subparagrafu jitħassar.

                                 (e)

                                 Is-subparagrafu li ġej jiżdied fl-Artikolu 3e(2) u 3f(4):
                                 "Sal-istess data, l-Istati tal-EFTA għandhom jippreżentaw l-applikazzjonijiet li jirċievu lill-Awtorità ta' Sorveljanza tal-EFTA, li għandha tgħaddihom mill-ewwel lill-Kummissjoni.".

                                 (f)

                                 Is-subparagrafi segwenti jiżdiedu fl-Artikolu 3e(3):
                                 "Il-Kumitat Konġunt taż-ŻEE għandu, f’konformità mal-proċeduri stabbiliti fil-Ftehim u fuq il-bażi taċ-ċifri provduti mill-Awtorità ta’ Sorveljanza tal-EFTA f’kooperazzjoni mal-Eurocontrol, jiddeċiedi dwar in-numru għaż-ŻEE kollha għat-total tan-numru ta’ kwoti, in-numru ta’ kwoti li jridu jiġu irkantati, in-numru ta’ kwoti fir-riżerva speċjali u n-numru ta’ kwoti b’xejn, billi jżid in-numri rilevanti rigward it-titjiriet fi ħdan u bejn it-territorji tal-Istati tal-EFTA u titjiriet bejn l-Istati tal-EFTA u pajjiżi terzi mad-deċiżjoni tal-Kummissjoni meta jinkorpora din tal-aħħar fil-Ftehim taż-ŻEE.
                                 Il-Kummissjoni għandha tiddeċiedi dwar il-valur referenzjarju għaż-ŻEE kollha. Matul il-proċess ta’ teħid tad-deċiżjonijiet il-Kummissjoni għandha tikkoopera mill-qrib mal-Awtorità ta’ Sorveljanza tal-EFTA. Il-kalkolazzjoni u l-pubblikazzjoni mill-Istati tal-EFTA skont l-Artikolu 3e(4) għandhom iseħħu sussegwentement għad-deċiżjoni tal-Kumitat Konġunt taż-ŻEE li tinkorpora d-deċiżjoni adottata mill-Kummissjoni fil-Ftehim taż-ŻEE.".

                                 (g)

                                 Is-subparagrafu li ġej jiżdied fl-Artikolu 3f(5):
                                 "Il-Kummissjoni għandha tiddeċiedi dwar il-valur referenzjarju għaż-ŻEE kollha. Matul il-proċess ta’ teħid tad-deċiżjonijiet il-Kummissjoni għandha tikkoopera mill-qrib mal-Awtorità ta’ Sorveljanza tal-EFTA. Il-kalkolu u l-pubblikazzjoni mill-Istati tal-EFTA taħt l-Artikolu 3f(7) għandhom isiru sussegwentement għad-deċiżjoni tal-Kumitat Konġunt taż-ŻEE li tinkorpora d-deċiżjoni adottata mill-Kummissjoni fil-Ftehim taż-ŻEE.".

                                 (h)

                                 Il-paragrafi li ġejjin jiddaħħlu fl-Artikolu 9:
                                 "Iż-żieda fil-medja tal-kwantità globali annwali ta’ kwoti fl-EU ETS minħabba l-estensjoni tal-iskema biex tkopri l-Liechtenstein u n-Norveġja skont il-paragrafu 1 għandhom ikunu skont id-deċiżjonijiet tal-awtorità ta’ Sorveljanza tal-EFTA dwar il-pjanijiet nazzjonali ta’ allokazzjoni tagħhom għall-perjodu mill-2008 sal-2012.
                                 Iż-żieda fil-medja tal-kwantità globali annwali ta’ kwoti fl-EU ETS minħabba l-estensjoni tal-iskema biex tkopri l-Islanda skont il-paragrafu 1 għandha tikkorrispondi għal 23 934 tunnellata ta’ ekwivalenti ta' CO2.
                                 Fir-rigward tal-Istati tal-EFTA, il-figuri li għandhom jitqiesu għall-kalkolu tal-kwantità tal-kwoti fiż-ŻEE li għandhom jinħarġu mill-2013 ’il quddiem skont dan l-Artikolu huma stabbiliti fil-Parti A tal-Appendiċi.".

                                 (i)

                                 Is-sentenza li ġejja tiżdied fl-Artikolu 9a(1):
                                 "Għan-Norveġja, il-medja tal-kwantità annwali ta' kwoti maħruġa fir-rigward tal-installazzjonijiet imsemmija f'dan il-paragrafu hija 878 850.".

                                 (j)

                                 Is-subparagrafu li ġej jiżdied fl-Artikolu 9a(2):
                                 "Fir-rigward tal-installazzjonijiet fl-Istati tal-EFTA li jwettqu l-attivitajiet elenkati fl-Anness I li huma inklużi biss fl-iskema Komunitarja mill-2013 ’il quddiem, il-medja tal-emissjonijiet annwali tal-perjodu rapportat għall-aġġustament għandha tkun:

                                    L-Islanda: 1 862 571 tunnellata ta’ ekwivalenti ta' CO2.

                                    Il-Liechtenstein: 0 tunnellati ta’ ekwivalenti ta' CO2.

                                    In-Norveġja: 5 269 254 tunnellata ta’ ekwivalenti ta' CO2.".

                                 (k)

                                 Il-paragrafi li ġejjin jiżdiedu wara l-Artikolu 9a(4):
                                 "5.   Fir-rigward tal-Istati tal-EFTA, il-figuri li għandhom jitqiesu għall-aġġustament tal-kwantità tal-kwoti fiż-ŻEE li għandhom jinħarġu mill-2013 ’il quddiem skont dan l-Artikolu huma stabbiliti fil-Parti A tal-Appendiċi.
                                 6.   Il-Kummissjoni għandha tikkalkula u taġġusta l-kwantità ta’ kwoti annwali fiż-ŻEE li jinħarġu mill-2013 ’il quddiem skont l-Artikolu 9 u dan l-Artikolu sabiex jiġu inklużi ċ-ċifri tal-Istati tal-EFTA kif stabbilit fil-Parti A tal-Appendiċi. Il-Kummissjoni għandha tippubblika l-kwantitajiet tal-kwoti aġġustati fiż-ŻEE għall-2013 u ’l quddiem.".

                                 (l)

                                 Il-paragrafu li ġej jiżdied fl-Artikolu 10(2):
                                 "Għall-finijiet tal-punt (a), fir-rigward tal-Liechtenstein u n-Norveġja, l-ishma tagħhom għandhom jiġu kkalkulati fuq il-bażi ta' dawn l-emissjonijiet:

                                    Il-Liechtenstein: 20 943 tunnellata ta’ ekwivalenti ta' CO2.

                                    In-Norveġja: 18 635 669 tunnellata ta’ ekwivalenti ta' CO2.
                                 Fir-rigward tal-Islanda, is-sehem imsemmi fil-punt (a) għandu jiġi kkalkulat fuq il-bażi ta' 36 196 tunnellata ta' ekwivalenti ta' CO2 aġġustati bi 899 645 tunnellata ta’ ekwivalenti ta’ CO2, li jirrappreżentaw is-sehem tal-emissjonijiet verifikati għall-2005 minn installazzjonijiet li jwettqu l-attivitajiet elenkati fl-Anness I, li huma inklużi biss fl-iskema Komunitarja mill-2013 ’il quddiem. Għalhekk is-sehem tal-Islanda għandu jiġi kklakulat fuq il-bażi ta' 935 841 tunnellata ta’ ekwivalenti ta' CO2 .".

                                 (m)

                                 L-Artikolu 10(3) m’għandux japplika għall-Istati tal-EFTA.

                                 (n)

                                 Is-subparagrafu li ġej jiżdied wara l-ħames subparagrafu tal-Artikolu 11a(8):
                                 "Fir-rigward tal-Istati tal-EFTA, iċ-ċifri li għandhom jitqiesu għall-kalkolu tat-tnaqqis fiż-ŻEE skont il-ħames subparagrafu qed jiġu stabbiliti fil-Parti B tal-Appendiċi.".

                                 (o)

                                 It-tieni sentenza tal-Artikolu 16(3) hija sostitwita minn dan li ġej:
                                 "L-Istati tal-EFTA għandhom jipprovdu għal multi għal emissjonijiet eċċessivi li huma ekwivalenti għal dawk tal-Istati Membri tal-UE.".

                                 (p)

                                 Il-paragrafu li ġej jiddaħħal wara l-Artikolu 16(12):
                                 "13.   L-Istati tal-EFTA għandhom jippreżentaw kwalunkwe talba skont l-Artikolu 16(5) u (10) lill-Awtorità ta' Sorveljanza tal-EFTA, li għandha tgħaddihom mill-ewwel lill-Kummissjoni.".

                                 (q)

                                 Is-subparagrafu li ġej jiżdied fl-Artikolu 18a(1):
                                 "Ir-riallokazzjoni tal-operaturi tal-inġenji tal-ajru lejn l-Istati tal-EFTA, għandha sseħħ matul is-sena 2011, wara li l-operatur jissodisfa l-obbligi tiegħu għall-2010. Skeda differenti għar-riallokazzjoni tal-operaturi tal-inġenji tal-ajru inizjalment assenjati lil Stat Membru fuq il-bażi tal-kriterji msemmija fil-punt (b) ta' dan il-paragrafu, jistgħu jiġu maqbula mill-Istat Membru amministratur inizjali, wara talba espliċita introdotta mill-operatur fi żmien 6 xhur mill-adozzjoni mill-Kummissjoni ta’ lista ta’ operaturi fiż-ŻEE kollha li hemm provvediment għaliha fil-punt (b) tal-Artikolu 18a(3). F’dan il-każ, ir-riallokazzjoni għandha sseħħ mhux aktar tard mill-2020 fir-rigward tal-perjodu ta’ skambju li jibda fl-2021.".

                                 (r)

                                 Fil-punt (b) tal-Artikolu 18a(3), il-kliem "għaż-ŻEE kollha" jiddaħħlu wara "operaturi tal-inġenji tal-ajru".

                                 (s)

                                 Is-subparagrafu li ġej jiżdied fl-Artikolu 18b:
                                 "Għall-finijiet tat-twettiq tal-obbligi tagħhom skont id-Direttiva, l-Istati tal-EFTA u l-Awtorità ta' Sorveljanza tal-EFTA jistgħu jitolbu l-assistenza tal-Eurocontrol jew ta’ organizzazzjoni rilevanti oħra u jistgħu jikkonkludu għal dak il-għan kwalunkwe ftehim xieraq ma’ dawk l-organizzazzjonijiet.".

                                 (t)

                                 Fl-Artikolu 20 jiżdied il-paragrafu li ġej:
                                 "4.   Il-kwistjoni, trasferiment u kanċellazzjoni ta’ kwoti li jikkonċernaw l-Istati tal-EFTA, l-operaturi tagħhom u l-operaturi tal-inġenji tal-ajru amministrati minnhom, tiġi rreġistrata fir-reġistru indipendenti.ta' tranżazzjonijiet imsemmi fil-paragrafu 1.
                                 L-Amministratur Ċentrali ser ikun kompetenti biex iwettaq il-kompiti msemmija fil-paragrafi 1 sa 3 fejn jidħlu l-Istati tal-EFTA, l-operaturi tagħhom jew l-operaturi tal-ajruplani li huma amministrati minnhom.".

                                 (u)

                                 Fl-Artikolu 25 jiżdied il-paragrafu li ġej:
                                 "3.   L-iskambji ta’ kwoti tas-sistema tal-Komunità tinkludi l-iskambji maħruġa mill-istati tal-EFTA jew mill-operaturi tagħhom taħt is-sistema Komunitarja. Malli jkun konkluż ftehim mill-Komunità msemmi f'dan l-Artikolu, ma għandha ssir l-ebda distinzjoni bejn dawn l-iskambji.
                                 Il-Kummissjoni għandha żżomm lill-Istati tal-EFTA informati fi stadju bikri fir-rigward tan-negozjati u l-konklużjoni ta’ ftehimiet jew arranġamenti mhux vinkolanti skont dan l-Artikolu.".

                                 (v)

                                 L-Istati tal-EFTA li jieħdu sehem fl-Iskema ta’ Skambji ta’ Emissjonijiet tal-UE ser jipprovdu l-informazzjoni skont il-ħtiġiet rilevanti fl-ewwel subparagrafu tal-Artikolu 30(3), filwaqt li ħtiġiet tar-rapportaġġ taħt it-tieni subparagrafu m’għandhomx japplikaw għalihom.

                                 (w)

                                 Dan li ġej jiżdied wara l-Anness V:

                                    "APPENDIĊI

                                       PARTI A

                                       Iċ-ċifri tal-Istati tal-EFTA rilevanti għall-kalkolu u l-aġġustament tal-kwantità tal-kwoti taż-ŻEE li għandhom jinħarġu mill-2013 ’il quddiem skont l-Artikoli 9 u 9a tad-Direttiva 2003/87/KE

                                    1.   Iċ-ċifri tal-Istati tal-EFTA skont l-Artikolu 9

                                    Biex jiġu ddeterminati dawn iċ-ċifri, ġie applikat il-fattur lineari ta' 1,74 %.

                                       L-Islanda

                                    Dawn iċ-ċifri huma bbażati fuq il-medja annwali ta’ emissjonijiet verifikati mill-2005 sal-2010 minn attivitajiet li jaqgħu fil-prinċipju taħt id-Direttiva 2003/87/KE matul il-perjodu mill-2008 sal-2012 ekwivalenti għal 23 934 kwota.

                                                Sena

                                                Ammont ta' kwoti

                                                2013

                                                22 684

                                                2014

                                                22 268

                                                2015

                                                21 851

                                                2016

                                                21 435

                                                2017

                                                21 018

                                                2018

                                                20 602

                                                2019

                                                20 186

                                                2020

                                                19 769

                                       Il-Liechtenstein

                                    Dawn iċ-ċifri huma bbażati fuq medja tal-kwanitità totali annwali tal-kwoti mil-Liechtenstein għall-perjodu mill-2008 sal-2012 korrispondenti għal 17 943 kwota kif stabbilit mill-Pjan Nazzjonali ta’ Allokazzjoni tal-Liechtenstein.

                                                Sena

                                                Ammont ta' kwoti

                                                2013

                                                17 006

                                                2014

                                                16 694

                                                2015

                                                16 382

                                                2016

                                                16 070

                                                2017

                                                15 758

                                                2018

                                                15 445

                                                2019

                                                15 133

                                                2020

                                                14 821

                                       In-Norveġja

                                    Dawn iċ-ċifri huma bbażati fuq medja tal-kwanitità totali annwali tal-kwoti min-Norveġja għall-perjodu mill-2008 sal-2012 korrispondenti għal 14 255 268 kwota kif stabbilit mill-Pjan Nazzjonali ta’ Allokazzjoni tan-Norveġja.

                                                Sena

                                                Ammont ta' kwoti

                                                2013

                                                13 511 143

                                                2014

                                                13 263 101

                                                2015

                                                13 015 060

                                                2016

                                                12 767 018

                                                2017

                                                12 518 976

                                                2018

                                                12 270 935

                                                2019

                                                12 022 893

                                                2020

                                                11 774 851

                                          2.   Iċ-ċifri tal-Istati tal-EFTA skont l-Artikolu 9a(1)

                                    Biex jiġu ddeterminati dawn iċ-ċifri, ġie applikat il-fattur lineari ta' 1,74 %.

                                       Norveġja

                                                Sena

                                                Ammont ta' kwoti

                                                2013

                                                832 974

                                                2014

                                                817 682

                                                2015

                                                802 390

                                                2016

                                                787 098

                                                2017

                                                771 806

                                                2018

                                                756 514

                                                2019

                                                741 222

                                                2020

                                                725 930

                                          3.   Iċ-ċifri tal-Istati tal-EFTA skont l-Artikolu 9a(2)

                                    Biex jiġu ddeterminati dawn iċ-ċifri, ġie applikat il-fattur lineari ta' 1,74 %.

                                       L-Islanda

                                                Sena

                                                Ammont ta' kwoti

                                                2013

                                                1 732 936

                                                2014

                                                1 700 527

                                                2015

                                                1 668 119

                                                2016

                                                1 635 710

                                                2017

                                                1 603 301

                                                2018

                                                1 570 892

                                                2019

                                                1 538 484

                                                2020

                                                1 506 075

                                       In-Norveġja

                                                Sena

                                                Ammont ta' kwoti

                                                2013

                                                4 994 199

                                                2014

                                                4 902 514

                                                2015

                                                4 810 829

                                                2016

                                                4 719 144

                                                2017

                                                4 627 459

                                                2018

                                                4 535 774

                                                2019

                                                4 444 089

                                                2020

                                                4 352 404

                                       PARTI B

                                       Iċ-ċifri tal-Istati tal-EFTA rilevanti għall-kalkolu ta' t-tnaqqis fiż-ŻEE skont il-ħames subparagrafu tal-Artikolu 11a(8)

                                                Emissjonijiet fl-2005 minn setturi eżistenti
                                                (f’tunnellati ekwivalenti ta' CO2)

                                                Emissjonijiet fl-2005 minn setturi ġodda inklużi mill-2013
                                                (f’tunnellati ekwivalenti ta' CO2)

                                                L-Islanda

                                                36 196

                                                899 645

                                                Il-Liechtenstein

                                                18 121

                                                0

                                                In-Norveġja

                                                19 730 000

                                                6 140 000 ".

                                          "

                     (3)

                     Il-punti li ġejjin jiddaħħlu wara l-punt 21al (id-Direttiva 2003/87/KE tal-Parlament Ewropew u tal-Kunsill):

                                 "21ala.

                                    32010 R 1031: Ir-Regolament tal-Kummissjoni (UE) Nru 1031/2010 tat-12 ta’ Novembru 2010 dwar l-għażla taż-żmien, l-amministrazzjoni u aspetti oħra ta’ rkantar ta’ kwoti ta’ emissjonijiet ta’ gassijiet b'effett ta' serra skont id-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju ta’ kwoti ta’ emissjonijiet ta’ gassijiet b'effett ta' serra ġewwa l-Komunità, (ĠU L 302, 18.11.2010, p. 1), kif emendata bi:

                                             —

                                                32011 R 1210: Ir-Regolament tal-Kummissjoni (UE) Nru 1210/2011 tat-23 ta’ Novembru 2011 (ĠU L 308, 24.11.2011, p. 2).

                                       Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

                                             (a)

                                             L-ewwel sentenza fl-Artikolu 22(7) għandha taqra kif ġej:
                                             "L-Istati tal-EFTA għandhom jinnotifikaw l-identità tal-irkantatur u d-dettalji tiegħu lill-Awtorità tas-Sorveljanza tal-EFTA, li se jgħaddu l-informazzjoni lill-Kummissjoni.".

                                             (b)

                                             Is-sentenzi li ġejjin jiżdiedu fl-Artikolu 24(2):
                                             "L-Istati EFTA għandhom jikkuntrattaw lis-sorveljatur tal-irkant maħtur wara proċedura ta’ akkwisti konġunta bejn il-Kummissjoni u l-Istati Membri biex jissorveljaw il-proċessi kollha tal-irkant. Fl-Artikolu 25(1), (2), (3), (4) u (5), it-terminu ‘Stat(i) Membru/i’ għandu jinftiehem li jinkludi l-Istati tal-EFTA.".

                                             (c)

                                             Is-subparagrafu li ġej jiżdied fl-Artikolu 26(1) u (2):
                                             "L-Istati tal-EFTA għandhom jikkuntrattaw il-pjattaforma tal-irkant appuntata konġuntament mill-Kummissjoni u l-Istati Membri parteċipanti tal-UE għall-bejgħ bl-irkant tal-ishma tagħhom tal-kwoti li se jkunu rkantati fejn l-Istati tal-EFTA jagħżlu li jaggregaw l-irkant tal-kwoti tagħhom mal-kwoti tal-Istati Membri tal-UE li pparteċipaw fl-azzjoni konġunta.".

                                             (d)

                                             Is-sentenza li ġejja tiżdied fl-Artikolu 27(1) u l-Artikolu 28(1):
                                             "Mingħajr ħsara għall-arranġamenti fil-kuntratt li jrid jiġi konkluż bejn l-Istati tal-EFTA u l-pjattaforma tal-irkant, il-pjattaforma tal-irkant maħtura wara proċedura ta’ akkwist konġunta bejn il-Kummissjoni u l-Istati Membri li jkunu qed jipparteċipaw f'azzjoni konġunta tista' tipprovdi s-servizzi msemmija hawn fuq ukoll għall-Istati tal-EFTA.".

                                             (e)

                                             L-Artikoli 30 sa 32 m'għandhomx japplikaw għall-Istati tal-EFTA, sakemm huma jkunu kkuntrattaw il-pjattaformi tal-irkant maħtura skont l-Artikolu 26 skont l-addattament (c) hawn fuq.

                                             (f)

                                             Is-subparagrafi li ġejjin jiżdiedu fl-Artikolu 52(3):
                                             "Is-sehem mill-ispejjeż tas-sorveljatur tal-irkant b'rabta ma’ pjattaforma tal-irkant maħtura skont l-Artikolu 26(1) jew (2) u kkuntrattat mill-Istati tal-EFTA għandu jkun distribwit bejn l-Istati Membri parteċipanti fl-azzjoni konġunta u l-Istati tal-EFTA skont l-ishma tagħhom tal-volum totali tal-kwoti għall-irkant fuq il-pjattaforma tal-irkant ikkonċernata sakemm l-Istati tal-EFTA jaggregaw l-irkantar tal-kwoti tagħhom mal-kwoti tal-Istati Membri tal-UE li pparteċipaw fl-azzjoni konġunta.
                                             Is-sehem mill-ispejjeż tas-sorveljatur tal-irkant b'rabta ma’ pjattaforma tal-irkant maħtura skont l-Artikolu 30(1) jew (2) u kkuntrattat mill-Istati tal-EFTA, inkluż l-ispiża ta’ kull rapport mitlub skont l-Artikolu 25(4), għandu jitħallas mill-Istat tal-EFTA kkonċernat bl-istess mod bħal Stati Membri tal-UE li mhux qed jipparteċipaw fl-azzjoni konġunta.".

                                 21alb.

                                    32010 D 0002: Id-Deċiżjoni tal-Kummissjoni 2010/2/UE tal-24 ta’ Diċembru 2009 li tiddetermina, skont id-Direttiva 2003/87/KE tal-Parlament Ewropew u tal-Kunsill, lista ta’ setturi u subsetturi meqjusa li huma esposti għal riskju sinifikanti ta’ rilaxx tal-karbonju (ĠU L 1, 5.1.2010, p. 10), kif emendata bi:

                                             —

                                                32011 D 0745: Id-Deċiżjoni tal-Kummissjoni 2011/745/UE tal-11 ta' Novembru 2011 (ĠU L 299, 17.11.2011, p. 9).

                                 21alc.

                                    32011 D 0278: Id-Deċiżjoni tal-Kummissjoni 2011/278/UE tas-27 ta' April 2011 li tiddetermina regoli tranżizzjonali li japplikaw fl-UE kollha għal allokazzjoni b'xejn u armonizzata tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU L 130, 17.5.2011, p. 1), kif emendata bi:

                                             —

                                                32011 D 0745: Id-Deċiżjoni tal-Kummissjoni 2011/745/UE tal-11 ta' Novembru 2011 (ĠU L 299, 17.11.2011, p. 9).

                                 21ald.

                                    32010 D 0670: Id-Deċiżjoni tal-Kummissjoni 2010/670/UE tat-3 ta’ Novembru 2010 li tistabbilixxi l-kriterji u l-miżuri għall-finanzjament ta’ proġetti kummerċjali ta’ dimostrazzjoni li l-għan tagħhom huwa l-qbid u l-ħżin ġeoloġiku ta’ CO2 , f’kundizzjonijiet ta’ sigurtà għall-ambjent, kif ukoll ta’ proġetti ta’ dimostrazzjoni ta’ teknoloġiji innovattivi ta’ enerġija rinnovabbli, fl-ambitu tal-iskema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, stabbilita bid-Direttiva 2003/87/KE tal-Parlament Ewropew u tal-Kunsill (ĠU L 290, 6.11.2010. p. 39).

                                 21ale.

                                    32011 R 0550: Ir-Regolament tal-Kummissjoni (UE) Nru 550/2011 tas-7 ta’ Ġunju 2011 li jiddetermina, skont id-Direttiva 2003/87/KE tal-Parlament Ewropew u tal-Kunsill, ċertu restrizzjonijiet applikabbli għall-użu ta’ krediti internazzjonali minn proġetti li jinvolvu gassijiet industrijali (ĠU L 149, 8.6.2011, p. 1).".

                     (4)

                     L-inċiżi li ġejjin jiżdiedu fil-punt 21am (id-Deċiżjoni tal-Kummissjoni 2007/589/KE):

                                 "—

                                    32010 D 0345: Id-Deċiżjoni tal-Kummissjoni 2010/345/UE tat-8 ta' Ġunju 2010 (ĠU L 155, 22.6.2010, p. 34).

                                 —

                                    32011 D 0540: Id-Deċiżjoni tal-Kummissjoni 2011/540/UE tat-18 ta' Awwissu 2011 (ĠU L 244, 21.9.2011, p. 1).".

               Artikolu 2
         It-testi tar-Regolamenti (UE) Nru 1031/2010, (UE) Nru 550/2011 u (UE) Nru 1210/2011, id-Direttiva 2009/29/KE u d-Deċiżjonijiet 2010/2/UE, 2010/345/UE, 2010/670/UE, 2011/278/UE, 2011/540/UE u 2011/745/UE bil-lingwa Islandiża u dik Norveġiża, li għandhom ikunu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, huma testi awtentiċi.
         Artikolu 3
         Din id-Deċiżjoni għandha tidħol fis-seħħ fi … jew il-jum ta' wara l-aħħar notifika lill-Kumitat Konġunt taż-ŻEE skont l-Artikolu 103(1) tal-Ftehim taż-ŻEE, skont liema data tkun l-aktar tard (*).
         Artikolu 4
         Din id-Deċiżjoni għandha tiġi ppubblikata fis-Sezzjoni taż-ŻEE u fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.

            Magħmul fi … , …

                  Għall-Kumitat Konġunt taż-ŻEE

                  Il-President

                  Is-Segretarji tal-Kumitat Konġunt taż-ŻEE

            (1)  ĠU L …

            (2)  ĠU L 302, 18.11.2010, p. 1.

            (3)  ĠU L 149, 8.6.2011, p. 1.

            (4)  ĠU L 308, 24.11.2011, p. 2.

            (5)  ĠU L 140, 5.6.2009, p. 63.

            (6)  ĠU L 1, 5.1.2010, p. 10.

            (7)  ĠU L 155, 22.6.2010, p. 34.

            (8)  ĠU L 290, 6.11.2010, p. 39.

            (9)  ĠU L 130, 17.5.2011, p. 1.

            (10)  ĠU L 244, 21.9.2011, p. 1.

            (11)  ĠU L 299, 17.11.2011, p. 9.

            (12)  ĠU L 275, 25.10.2003, p. 32.

            (13)  ĠU L 100, 10.4.2008, p. 92.

            (14)  ĠU L 130, 15.5.2002, p. 1.

            (15)  ĠU L 49, 19.2.2004, p. 1.

            (*)  [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


title: Id-Deċiżjoni tal-Kummissjoni tas- 16 ta' Frar 2005 li tirrevoka d-Deċiżjoni tal-Kummissjoni 2000/137/KE li taċċetta garanziji offruti marbuta ma' importazzjonijiet fil-Komunità ta' ċerti pajpijiet u tubi mingħajr ġonot tal-ħadid jew azzar pur li joriġinaw mill-Kroazja u l-Ukrajna

text:
               18.10.2005

               MT

               Il-Ġurnal Uffiċjali ta’ l-Unjoni Ewropea

               88

         ID-DEĊIŻJONI TAL-KUMMISSJONI
   tas-16 ta' Frar 2005
   li tirrevoka d-Deċiżjoni tal-Kummissjoni 2000/137/KE li taċċetta garanziji offruti marbuta ma' importazzjonijiet fil-Komunità ta' ċerti pajpijiet u tubi mingħajr ġonot tal-ħadid jew azzar pur li joriġinaw mill-Kroazja u l-Ukrajna
   (2005/132/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-ħarsien kontra importazzjonijiet mibjugħa taħt il-prezz (dumped) minn pajjiżi li m'humiex membri tal-Komunità Ewropea (“ir-Regolament bażiku”) (1), u b'mod partikolari l-Artikolu 8 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA TA' QABEL

               (1)

               Bir-Regolament (KE) Nru 348/2000 (2), il-Kunsill impona dazji defninittivi kontra d-dumping fuq importazzjonijiet fil-Komunità ta' ċerti pajpijiet u tubi mingħajr ġonot tal-ħadid jew azzar pur li joriġinaw mill-Kroazja u l-Ukrajna. Bid-Deċiżjoni 2000/137/KE (3), il-Kummissjoni aċċettat garanziji offruti minn esportaturi li joriġinaw mill-Kroazja u l-Ukrajna. Bid-Deċiżjoni 2002/669/KE, il-Kummissjoni aċċettat l-irtirar volontarju tal-garanzija konġunta tal-produtturi ta' l-Ukrajna.

               (2)

               Minħabba talba mressqa mill-Kumitat għall-Ħarsien ta' l-Industrija tat-Tubi ta' l-Azzar mingħajr ġonot ta' l-Unjoni Ewropea, il-Kummissjoni bdiet reviżjoni interim tal-miżuri fis-seħħ kontra d-dumping, li tinkludi l-forma tal-miżura, bi qbil ma' l-Artikolu 11(3) tar-Regolament bażiku. (4)

         B.   IRTIRAR TA' L-AĊĊETTAZZJONI TA' IMPENN

               (3)

               Il-Kunsill, bir-Regolament (KE) Nru 258/2005 (5), iffinalizza r-reviżjoni.

               (4)

               Kif stipulat fil-premessa (137) tar-Regolament (KE) Nru 258/2005, u wara li kkonsulta l-partijiet kollha kkonċernati, l-impenn fil-forma preżenti ma għadux xieraq. Fuq din il-bażi, u anki skond il-klawsoli rilevanti ta' l-impenn li fuqu qed nitkellmu, li jawtorizza lill-Kummissjoni biex tirtira l-aċċettazzjoni ta' l-impenn unilateralment, il-Kummissjoni kkonkludiet li tirtira l-aċċettazzjoni ta' l-impenn.

               (5)

               Il-Kummissjoni infurmat f'Diċembru 2004 lill-kumpanija mill-Kroazja Mechel Željezara Ltd, li pproponiet li tirtira l-aċċettazzjoni ta' l-impenn preżenti. Wara din in-notifika, il-gvern tal-Kroazja informa lill-Kummissjoni li l-kumpanija, bħala l-unika produttriċi fil-Kroazja tal-prodott ikkonċernat, ġiet likwidata u waqqfet il-produzzjoni fil-ħarifa ta' l-2004. Għalhekk, apparti dan, l-impenn huwa kkunsidrat li mhuwiex validu aktar.

         C.   REVOKA TAD-DEĊIŻJONI 2000/137/KE

               (6)

               Minħabba dak kollu li ġie msemmi, id-Deċiżjoni tal-Kummissjoni 2000/137/KE, kif emendata mid-Deċiżjoni tal-Kummissjoni 2002/669/KE, għandha tiġi revokata.

               (7)

               Fl-istess żmien ta' din id-Deċiżjoni, il-Kunsill, bir-Regolament (KE) 258/2005 impona dazju definittiv kontra d-dumping fuq skala nazzjonali fuq importazzjonijiet għall-Komunità ta' ċerti pajpijiet u tubi mingħajr ġonot tal-ħadid jew azzar pur li joriġinaw mill-Kroazja.

         ADOTTAT DIN ID-DEĊIŻJONI:
   Artikolu 1
   Id-Deċiżjoni tal-Kummissjoni 2000/137/KE, kif emendata mid-Deċiżjoni tal-Kummissjoni 2002/669/KE, hija hawnhekk irrevokata.
   Artikolu 2
   Dan ir-Regolament għandu jidħol fis-seħħ fil-jum ta' wara l-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.

      Magħmula fi Brussell, fis-16 ta' Frar 2005.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, tas-6.3.1996, p.1. Regolament kif emendat l-aħħar mir-Regolament (KE) Nru 461/2004 (ĠU L 77, tat-13.3.2004, p.12).

      (2)  ĠU L 45, tas-17.2.2000, p. 1. Regolament emendat bir-Regolament (KE) Nru 1515/2002 (ĠU L 228, ta' l-24.8.2002, p. 20).

      (3)  ĠU L 46, tat-18.2.2000, p. 34. Deċiżjonidemendata bid-Deċiżjoni 2002/669/KE (ĠU L 228, ta' l-24.8.2002, p. 20).

      (4)  ĠU Ċ 288, tat-23.11.2002, p. 11.

      (5)  Ara paġna 7 ta' dan il-Ġurnal Uffiċjali.


title: Deċiżjoni tal-Kunsill (UE) 2017/768 tat-18 ta' Lulju 2016 dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni provviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea

text:
               4.5.2017

               MT

               Il-Ġurnal Uffiċjali tal-Unjoni Ewropea

               L 115/1

         DEĊIŻJONI TAL-KUNSILL (UE) 2017/768
   tat-18 ta' Lulju 2016
   dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni provviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-Artikolu 218(5) tiegħu,
   Wara li kkunsidra L-Att ta' Adeżjoni tar-Repubblika tal-Kroazja, u b'mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra (1) (“il-Ftehim”) ġie ffirmat fil-25 ta' Ġunju 2001. Il-Ftehim daħal fis-seħħ fl-1 ta' Ġunju 2004.

               (2)

               Ir-Repubblika tal-Kroazja saret Stat Membru tal-Unjoni Ewropea fl-1 ta' Lulju 2013.

               (3)

               F'konformità mal-Artikolu 6(2) tal-Att ta' Adeżjoni tar-Repubblika tal-Kroazja, l-adeżjoni tar-Repubblika tal-Kroazja mal-Ftehim għandha tiġi maqbula permezz ta' protokoll għall-Ftehim konkluż mill-Kunsill, li jaġixxi unanimament f'isem l-Istati Membri, u r-Repubblika Għarbija tal-Eġittu.

               (4)

               Fl-14 ta' Settembru 2012, il-Kunsill awtorizza lill-Kummissjoni tiftaħ negozjati mar-Repubblika Għarbija tal-Eġittu. In-negozjati ġew konklużi b'suċċess billi ġie inizjalat Protokoll fi Brussell fid-29 ta' Ottubru 2015.

               (5)

               L-Artikolu 8(3) tal-Protokoll jipprevedi l-applikazzjoni provviżorja tiegħu qabel ma jidħol fis-seħħ.

               (6)

               Il-Protokoll għandu jiġi ffirmat, soġġett għall-konkluzjoni tiegħu, u applikat fuq bażi provviżorja,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni Ewropea u l-Istati Membri tagħha, tal-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika Għarbija tal-Eġittu, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea, huwa b'dan awtorizzat, soġġett għall-konklużjoni tal-Protokoll.
   It-test tal-Protokoll huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni li jkollhom is-setgħa li jiffirmaw il-Protokoll f'isem l-Unjoni Ewropea u l-Istati Membri tagħha.
   Artikolu 3
   Il-Protokoll għandu jiġi applikat fuq bażi provviżorja b'effett mill-1 ta' Lulju 2013, skont l-Artikolu 8(3) tiegħu, sakemm jitlestew il-proċeduri meħtieġa għall-konklużjoni tiegħu.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-18 ta' Lulju 2016.

            Għall-Kunsill

            Il-President

         F. MOGHERINI

      (1)  ĠU L 304, 30.9.2004, p. 39.


title: Deċiżjoni tal-Kunsill (PESK) 2015/439 tas- 16 ta' Marzu 2015 li testendi l-mandat tar-Rappreżentant Speċjali tal-Unjoni Ewropea għas-Saħel

text:
               17.3.2015

               MT

               Il-Ġurnal Uffiċjali tal-Unjoni Ewropea

               L 72/27

         DEĊIŻJONI TAL-KUNSILL (PESK) 2015/439
   tas-16 ta' Marzu 2015
   li testendi l-mandat tar-Rappreżentant Speċjali tal-Unjoni Ewropea għas-Saħel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Marzu 2013, il-Kunsill adotta d-Deċiżjoni 2013/133/PESK (1) li taħtar lis-Sur Michel Dominique REVEYRAND — DE MENTHON bħala r-Rappreżentant Speċjali tal-Unjoni Ewropea (RSUE) għas-Saħel. Il-mandat tar-RSUE ġie estiż permezz tad-Deċiżjoni tal-Kunsill 2014/130/PESK (2), u għandu jiskadi fit-28 ta' Frar 2015.

               (2)

               Il-mandat tar-RSUE għandu jiġi estiż għal perijodu ieħor ta' tmien xhur.

               (3)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif jinsabu fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   1.   Il-mandat tas-Sur Michel Dominique REVEYRAND — DE MENTHON bħala r-RSUE għas-Saħel huwa estiż sal-31 ta' Ottubru 2015. Il-mandat tar-RSUE jista' jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   2.   Għall-finijiet tal-mandat tar-RSUE, is-Saħel huwa definit bħala l-fokus primarju tal-Istrateġija tal-UE għas-Sigurtà u l-Iżvilupp fis-Saħel (“l-Istrateġija”), jiġifieri l-Burkina Faso, iċ-Ċad, il-Mali, il-Mawritanja u n-Niġer. Għal kwistjonijiet b'implikazzjonijiet reġjonali usa', għandu jsir kuntatt mir-RSUE ma' pajjiżi ġirien u entitajiet reġjonali jew internazzjonali oħra lil hinn mis-Saħel, u wkoll mal-Afrika tal-Punent u l-Golf tal-Ginea, kif meħtieġ.
   3.   Fid-dawl tal-ħtieġa għal approċċ reġjonali għall-isfidi inter-relatati fis-Saħel li qed jiffaċċja r-reġjun, ir-RSUE għas-Saħel għandu jaħdem f'konsultazzjoni mill-qrib ma' RSUE rilevanti oħrajn inklużi r-RSUE għar-reġjun tal-Mediterran ta' Isfel, mar-RSUE għad-Drittijiet tal-Bniedem u mar-RSUE għall-Unjoni Afrikana.
   Artikolu 2
   Objettivi ta' politika
   1.   Il-mandat tar-RSUE għandu jkun ibbażat fuq l-objettiv tal-politika tal-Unjoni relattivament għas-Saħel bħala kontribuzzjoni attiva għall-isforzi reġjonali u internazzjonali biex jinkisbu l-paċi, is-sigurtà u l-iżvilupp dejjiema fir-reġjun. Ir-RSUE għandu addizzjonalment jimmira li jsaħħaħ il-kwalità, l-intensità u l-impatt tal-impenn pluridimensjonali tal-Unjoni fis-Saħel.
   2.   Ir-RSUE għandu jikkontribwixxi għall-iżvilupp u l-implimentazzjoni tal-approċċ tal-Unjoni fl-aspetti kollha tal-azzjoni tal-Unjoni, partikolarment fl-oqsma ta' politika, ta' sigurtà u ta' żvilupp, inkluża l-Istrateġija, u għall-koordinazzjoni tal-istrumenti rilevanti kollha għall-azzjonijiet tal-Unjoni.
   3.   Il-prijorità inizjali għandha tingħata lill-Mali u lill-istabilizzazzjoni tiegħu fuq perjodu twil ta' żmien u lid-dimensjonijiet reġjonali tal-konflitt hemmhekk.
   4.   Rigward il-Mali, l-objettivi ta' politika tal-Unjoni huma mmirati sabiex, permezz tal-użu koordinat u effettiv tal-istrumenti kollha tagħha, jippromwovu r-ritorn tal-Mali u tal-poplu tiegħu fi triq ta' paċi, rikonċiljazzjoni, sigurtà u żvilupp. Għandha tingħata wkoll l-attenzjoni mistħoqqa lill-Burkina Faso u n-Niġer, b'mod partikolari b'ħarsa 'l quddiem lejn l-elezzjonijiet f'dawn il-pajjiżi.
   Artikolu 3
   Mandat
   1.   Sabiex jinkisbu l-objettivi ta' politika tal-Unjoni relattivament għas-Saħel, il-mandat tar-RSUE għandu jkun li:

               (a)

               jikkontribwixxi b'mod attiv għall-implimentazzjoni, koordinazzjoni u żvilupp ulterjuri tal-approċċ komprensiv tal-Unjoni fir-rigward tal-kriżi reġjonali, abbażi tal-Istrateġija tagħha, bl-għan li jsaħħaħ il-koerenza u l-effikaċja ġenerali tal-attivitajiet tal-Unjoni fis-Saħel, partikolarment fil-Mali;

               (b)

               jingaġġa mal-partijiet konċernati rilevanti kollha li għandhom interessi fir-reġjun, il-gvernijiet, l-awtoritajiet reġjonali, l-organizzazzjonijiet reġjonali u internazzjonali, is-soċjetà ċivili u d-dijaspori, bl-għan li jippromwovi l-objettivi tal-Unjoni u jikkontribwixxi għal apprezzament aħjar tar-rwol tal-Unjoni fis-Saħel;

               (c)

               jirrappreżenta lill-Unjoni f'fora reġjonali u internazzjonali rilevanti, inkluż il-Grupp ta' Appoġġ u ta' Segwitu għas-sitwazzjoni fil-Mali, u jiżgura l-viżibbiltà għall-appoġġ mill-Unjoni għall-immaniġġar tal-kriżi u l-prevenzjoni tal-konflitti, inklużi l-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali) u l-missjoni tal-PSDK tal-Unjoni Ewropea fin-Niġer (EUCAP SAHEL Niger);

               (d)

               iżomm kooperazzjoni mill-qrib man-Nazzjonijiet Uniti (NU), b'mod partikolari r-Rappreżentant Speċjali tas-Segretarju Ġenerali għall-Afrika tal-Punent u r-Rappreżentant Speċjali tas-Segretarju Ġenerali għall-Mali, l-Unjoni Afrikana (UA), b'mod partikolari r-Rappreżentant Għoli tal-UA għall-Mali u għas-Saħel, il-Komunità Ekonomika tal-Istati tal-Afrika tal-Punent (ECOWAS) u partijiet interessati nazzjonali, reġjonali u internazzjonali ewlenin oħra inklużi Mibgħutin Speċjali oħrajn għas-Saħel;

               (e)

               isegwi mill-qrib id-dimensjoni reġjonali u transkonfinali tal-kriżi, inklużi t-terroriżmu, il-kriminalità organizzata, il-kontrabandu tal-armi, it-traffikar ta' bnedmin, it-traffikar tad-drogi, il-flussi ta' refuġjati u migrazzjoni u flussi finanzjarji relatati; f'kooperazzjoni mill-qrib mal-Koordinatur tal-UE għall-Ġlieda Kontra t-Terroriżmu, jikkontribwixxi għall-implimentazzjoni ulterjuri tal-Istrateġija tal-UE Kontra t-Terroriżmu;

               (f)

               iżomm kuntatti politiċi ta' livell għoli fuq bażi regolari mal-pajjiżi fir-reġjun li huma milquta mit-terroriżmu u mill-kriminalità internazzjonali biex ikun żgurat approċċ koerenti u komprensiv u biex ikun żgurat ir-rwol ewlieni tal-Unjoni fl-isforzi internazzjonali kontra t-terroriżmu u l-kriminalità internazzjonali. Dan jinkludi l-appoġġ attiv mill-Unjoni għall-iżvilupp tal-kapaċitajiet reġjonali fil-qasam tas-sigurtà, u biex ikun żgurat rispons adegwat lill-kawżi li huma l-għeruq tat-terroriżmu u tal-kriminalità internazzjonali fis-Saħel;

               (g)

               isegwi mill-qrib il-konsegwenzi ta' politika u sigurtà tal-kriżijiet umanitarji fir-reġjun;

               (h)

               fir-rigward tal-Mali, jikkontribwixxi għall-isforzi reġjonali u internazzjonali biex tiġi ffaċilitata r-riżoluzzjoni tal-kriżi fil-Mali, b'mod partikolari ritorn sħiħ għan-normalità kostituzzjonali fit-territorju kollu u djalogu nazzjonali inklużiv u kredibbli;

               (i)

               jippromwovi l-iżvilupp ta' istituzzjonijiet, ir-riforma fil-qasam tas-sigurtà u l-iżvilupp tal-paċi u r-rikonċiljazzjoni dejjiema fil-Mali;

               (j)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun f'kooperazzjoni mar-RSUE għad-Drittijiet tal-Bniedem, inklużi l-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-Tfal u l-Konflitt Armat, kif ukoll dwar il-vjolenza kontra n-nisa u l-bniet u l-ġlieda kontra l-forom kollha ta' diskriminazzjoni kontrihom, u l-politika tal-Unjoni dwar in-Nisa, il-Paċi u s-Sigurtà, fost l-oħrajn permezz tal-monitoraġġ u r-rapportar dwar l-iżviluppi, kif ukoll il-formulazzjoni ta' rakkomandazzjonijiet f'dan ir-rigward u jżomm kuntatt regolari mal-awtoritajiet rilevanti f'Mali u fir-reġjun, l-Uffiċċju tal-Prosekutur tal-Qorti Kriminali Internazzjonali, l-Uffiċċju tal-Kummissarju Għoli għad-Drittijiet tal-Bniedem u d-difensuri u l-osservaturi tad-drittijiet tal-bniedem fir-reġjun.

               (k)

               isegwi u jirrapporta dwar il-konformità mar-riżoluzzjonijiet rilevanti tal-Kunsill tas-Sigurtà (UNSCRs), b'mod partikolari mal-UNSCRs 2056 (2012), 2071 (2012), 2085 (2012) u 2100 (2013).

         2.   Għall-finijiet tat-twettiq tal-mandat tiegħu, ir-RSUE għandu, fost l-oħrajn:

               (a)

               jagħti parir u jirrapporta dwar il-formulazzjoni tal-pożizzjonijiet tal-UE f'fora reġjonali u internazzjonali, kif meħtieġ, sabiex jippromovi u jsaħħaħ proattivament l-approċċ komprensiv tal-Unjoni lejn il-kriżi fis-Saħel;

               (b)

               iżomm ħarsa ġenerali fuq l-attivitajiet tal-Unjoni u jikkopera mill-qrib mad-delegazzjonijiet rilevanti tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi lir-RSUE bi gwida strateġika u direzzjoni politika fil-qafas tal-mandat, mingħajr preġudizzju għar-responsabbiltajiet tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu, b'mod partikolari mal-Koordinatur tas-Saħel.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Marzu 2015 sal-31 ta' Ottubru 2015 għandu jkun ta' EUR 900 000.
   2.   In-nefqa għandha tiġi ġestita konformement mal-proċeduri u r-regoli applikabbli għall-baġit ġenerali tal-Unjoni.
   3.   Il-ġestjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tal-iskwadra
   1.   Fil-limiti tal-mandat tar-RSUE u l-mezzi finanzjarji korrispondenti disponibbli, ir-RSUE għandu jkun responsabbli mill-formazzjoni tat-tim tiegħu. Il-grupp għandu jinkludi l-għarfien espert dwar kwistjonijiet speċifiċi ta' politika u ta' sigurtà kif meħtieġ mill-mandat. Ir-RSUE għandu jżomm lill-Kunsill u l-Kummissjoni mill-ewwel infurmati dwar minn min hu magħmul il-grupp.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' persunal issekondat mar-RSUE għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE. Esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni jew tas-SEAE u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kkolokat fid-dipartimenti rilevanti tas-SEAE jew tad-delegazzjonijiet tal-Unjoni sabiex tiġi żgurata l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla xkiel tal-missjoni tar-RSUE u tal-membri tal-persunal tiegħu għandhom jiġu miftehmin mal-pajjiżi ospitanti, kif meħtieġ. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-grupp tar-RSUE għandhom jirrispettaw il-prinċipji u l-istandards minimi ta' sigurtà stabbiliti mid-Deċiżjoni tal-Kunsill 2013/488/UE (3).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif xieraq, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà tal-persunal skjerat barra mill-Unjoni f'kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tiegħu u abbażi tas-sitwazzjoni ta' sigurtà fiż-żona ġeografika ta' responsabbiltà, għas-sigurtà tal-persunal kollu li jaqa' taħt l-awtorità diretta tiegħu, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi għall-missjoni, li jirregola l-ġestjoni taċ-ċaqliq mingħajr periklu tal-persunal lejn, u ġewwa, iż-żona tal-missjoni, kif ukoll il-ġestjoni ta' inċidenti ta' sigurtà u pjan ta' kontinġenza u evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tal-grupp li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati li dik iż-żona;

               (d)

               jiżgura li r-rakkomandazzjonijiet kollha miftiehma, magħmula wara valutazzjonijiet regolari ta' sigurtà jiġu implimentati u jipprovdi rapporti bil-miktub lill-Kunsill, lir-RGħ u lill-Kummissjoni dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport tal-implimentazzjoni tal-mandat.

         Artikolu 11
   Rapportar
   1.   Ir-RSUE għandu regolarment jipprovdi rapporti lir-RGħ u lill-KPS. Ir-RSUE għandu jippreżenta wkoll rapport skont il-ħtieġa lill-gruppi ta' ħidma tal-Kunsill. Għandhom jiġu ċċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   2.   Ir-RSUE għandu jirrapporta dwar l-aħjar mod sabiex jintlaħqu l-inizjattivi tal-Unjoni, bħall-kontribut tal-Unjoni għar-rifromi, u inklużi l-aspetti politiċi tal-proġetti ta' żvilupp rilevanti tal-Unjoni, f'koordinazzjoni mad-Delegazzjonijiet tal-Unjoni fir-reġjun.
   Artikolu 12
   Koordinazzjoni ma' atturi oħra tal-Unjoni
   1.   Fil-qafas tal-Istrateġija, ir-RSUE għandu jikkontribwixxi għall-unità, il-konsistenza u l-effikaċja tal-azzjoni politika u diplomatika tal-Unjoni u għandu jgħin biex jiżgura konsistenza fl-użu tal-istrumenti kollha tal-Unjoni u fl-indirizz tal-azzjonijiet kollha tal-Istati Membri, biex jintlaħqu l-objettivi politiċi tal-Unjoni.
   2.   L-attivitajiet tar-RSUE għandhom jiġu kkoordinati ma' dawk tad-delegati tal-Unjoni u dawk tal-Kummissjoni, kif ukoll dawk ta' RSUE oħrajn attivi fir-reġjun. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni fir-reġjun b'aġġornamenti regolari ta' informazzjoni.
   3.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri. Ir-RSUE, f'kooperazzjoni mill-qrib mad-delegazzjonijiet rilevanti tal-Unjoni għandu jipprovdi gwida politika lokali lill-Kapijiet tal-Missjoni ta' EUCAP Sahel Niger u EUCAP Sahel Mali u lill-Kmandant tal-Missjoni ta' EUTM Mali. Ir-RSUE, il-Kmandant tal-Missjoni ta' EUTM Mali u l-Kmandant tal-Operazzjonijiet Ċivili ta' EUCAP Sahel Niger u EUCAP Sahel Mali għandhom jikkonsultaw lill xulxin kif meħtieġ.
   Artikolu 13
   Analiżi
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jinżammu taħt reviżjoni regolari. Ir-RSUE għandu jippreżenta lill-Kunsill, lir-RGħ u lill-Kummissjoni rapport komprensiv dwar l-implimentazzjoni tal-mandat sal-aħħar ta' Awwissu 2015.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Għandha tapplika mill-1 ta' Marzu 2015.

      Magħmul fi Brussell, is-16 ta' Marzu 2015.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2013/133/PESK tat-18 ta' Marzu 2013 li taħtar ir-Rappreżentant Speċjali tal-Unjoni Ewropea għas-Saħel (ĠU L 75, 19.3.2013, p. 29).

      (2)  Id-Deċiżjoni tal-Kunsill 2014/130/PESK tal-10 ta' Marzu 2014 li testendi l-mandat tar-Rappreżentant Speċjali tal-Unjoni Ewropea għas-Saħel (ĠU L 71, 12.3.2014, p. 14).

      (3)  Id-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Id-Deċiżjoni tal-Kunsill tas-27 ta' Ġunju 1977 li jistabbilixxi Kumitat ta' Konsulenza dwar it-Taħriġ fl-Infirmerija

text:
Avviż Legali Importanti

|

31977D0454

Official Journal L 176 , 15/07/1977 P. 0011 - 0012 Finnish special edition: Chapter 6 Volume 1 P. 0207  Greek special edition: Chapter 06 Volume 1 P. 0261  Swedish special edition: Chapter 6 Volume 1 P. 0207  Spanish special edition: Chapter 06 Volume 2 P. 0012  Portuguese special edition Chapter 06 Volume 2 P. 0012

		Id-Deċiżjoni tal-Kunsilltas-27 ta' Ġunju 1977li jistabbilixxi Kumitat ta' Konsulenza dwar it-Taħriġ fl-Infirmerija(77/454/KEE)IL-KUNSILL TAL-KOMUNITAJIET EWROPEJ,Wara li kkunsidra it-Trattat li jistabbilixxi l- Komunità Ekonomika Ewropea,Wara li kkunsidra il-proposta mill-Kummissjoni,Billi, fir-riżoluzzjoni tiegħu tas-6 ta' Ġunju 1974 li tikkonċerna r-rikonoxximent reċiproku tad-diplomi, ċ-ċertifikati u evidenza oħra ta' kwalifiki formali, il-Kunsill iddikkjara lilu nnifsu favur l-istabiliment ta' kumitati ta' konsulenza;Billi, fil-kuntest tar-rikonoxximent reċiprolu tad-diplomi, ċ-ċertifikati u evidenza oħra ta' kwalifiki formali fl-infirmerija ġenerali u wkoll fil-kuntest tal-kura ta' l-infirmiera provduta mill-persunal l-ieħor kollu, hu mportanti li jiġi assigurat livell komparattivament għoli ta' taħriġ.Billi, sabiex ikun hemm kontribuzzjoni għall-kisba ta' dan l-għan hu mixtieq li jiġi stabbilit kumitat ta' konsulenza biex jagħti parir lill-Kummissjoni,IDDEĊIEDA KIF ĠEJ:Artikolu 1Kumitat ta' Konsulenza dwar it-Taħriġ fl-Infirmerija, hawn iżjed il-quddiem imsejjaħ "il-Kumitat", hu hawnhekk stabbilit fi ħdan il-Kummissjoni.Artikolu 21. Il-kompitu tal-Kumitat għandu jkun biex jgħin li jiġi assigurat livell komparattivament għoli ta' taħriġ fil-kategoriji varji tal-persunal ta' l-infirmjieri fil-Komunità kollha.2. Għandu jwettaq dan il-kompitu b'mod partikolari bil-mezzi li ġejjin:- l-iskambju ta' informazzjoni komprensiva dwar il-metodi ta' taħriġ u l-kontenut, il-livell u l-istruttura ta' korsijiet ta' struzzjoni teoretika u prattika provduti fl-Istati Membri,- id-diskussjoni u l-konsultazzjoni bl-għan li jiġu żviluppati approċi komuni għal-livell li għandu jinkiseb fil-taħriġ tal-persunal ta' l-infirmjieri u, kif xieraq, għall-istruttura u l-kontenut ta' taħriġ bħal dan,- biex issir reviżjoni kontiwa ta' l-adattament tat-taħriġ imsemmi hawn fuq għall-iżviluppi fil-prattika ta' l-infirmerija, ix-xjenza medika u soċjali u l-metodi ta' tagħlim.3. Il-Kumitat għandu jikkomunika lill-Kummissjoni u lill-Istati Membri l-opinjonijiet u r-rakkomandazzjonijiet tiegħu inklużi, meta jqisu xieraq, suġġerimenti biex isiru emendi lid-disposizzjonijiet li jikkonċernaw it-taħriġ fid-Direttivi li għandhom x'jaqsmu ma' l-attivitajiet ta' l-infirmjieri bħal fid-Direttivi 77/452/KEE [1] u 77/453/KEE [2].4. Il-Kumitat għandu wkoll jagħti pariri lill-Kummissjoni fuq kull kwistjoni oħra li l-Kummissjoni tista' tirreferilu f'konnessjoni mat-taħriġ tal-persunal ta' l-infirmjieri.Artikolu 31. Il-Kumitat għandu jikkonsisti fi tliet esperti minn kull Stat Membru, kif ġej:- espert mill-professjoni prattikanti,- espert mill-istabbilimenti li jipprovdu taħriġ fl-infirmerija,- espert mill-awtoritajiet kompetenti ta' l-Istat Membru.2. Għandu jkun hemm sostitut għal kull membru. Is-sostituti jistgħu jattendu l-laqgħat tal-Kumitat.3. Il-membri u s-sostituti msemmija fil-paragrafi 1 u 2 għandhom ikunu nominati mill-Istati Membri. Il-membri msemmija fl-ewwel u t-tieni inċiż tal-paragrafu 1 u s-sostituti tagħhom għandhom ikunu nominati fuq proposta mill-professjoni prattikanti ta' l-infirmjieri u l-istabbilimenti li jipprovdu taħriġ fl-infirmerija. Il-membri u s-sostituti hekk nominati għandhom ikunu maħtura mill-Kunsill.Artikolu 41. Iż-żmien tal-kariga ta' membri tal-Kumitat għandu jkun ta' tliet snin. Wara li jiskadi dan il-perjodu il-membri tal-Kumitat għandhom jibqgħu fil-kariga sakemm ikunu sostitwiti jew iż-żmien tal-kariga tagħhom hu mġedded.2. Iż-żmien ta' kariga ta' membru jista' jispiċċa qabel ma jiskadu tliet snin minħabba r- riżenja jew il-mewt tal-membru, jew is-sostituzzjoni tiegħu b'persuna oħra, skond il-proċedura prevista fl-Artikolu 3. Din il-ħatra għandha tkun għall-bqija taż-żmien tal-kariga.Artikolu 5Il-Kumitat għandu jaħtar President u żewġ Deputati Presidenti mill-membri tiegħu stess. Għandu jadotta ir-regoli tiegħu ta' proċedura. L-aġenda għall-laqgħat għandha titfassal mill-President tal-Kumitat f'konsultazzjoni mal-Kummissjoni.Artikolu 6Il-Kumitat jista' jistabbilixxi gruppi ta'ħidma, isejjaħ u jħalli osservaturi jew esperti jassistuh f'konnessjoni ma' l-aspetti speċjali kollha tal-ħidma tiegħu.Artikolu 7Is-Segretarjat għandu jkun provdut mill-Kummissjoni.Magħmula fil-Lussemburgu, fis-27 ta' Ġunju 1977.Għall-KunsillIl-PresidentJ. Silkin[1] Ara paġna 1 ta' dan il-Ġurnal Uffiċjali.[2] Ara paġna 8 ta' dan il-Ġurnal Uffiċjali.--------------------------------------------------


Avviż Legali Importanti

|

32006D0703

Decizjoni tal-Kunsill tas- 16 ta’ Ottubru 2006 li taħtar membri Daniżi għall-Kumitat Ekonomiku u Soċjali Ewropew

Official Journal L 291 , 21/10/2006 P. 0033 - 0034 Official Journal L 200 , 01/08/2007 P. 0094 - 0095

		20061016Decizjoni tal-Kunsilltas- 16 ta’ Ottubru 2006li taħtar membri Daniżi għall-Kumitat Ekonomiku u Soċjali Ewropew(2006/703/KE, Euratom)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 259 tiegħu,Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b'mod partikolari l-Artikolu 167 tiegħu,Wara li kkunsidra l-Opinjoni tal-Kummissjoni,Billi:(1) Il-mandat tal-membri Daniżi tal-Kumitat Ekonomiku u Soċjali Ewropew skada fl- 20 ta' Settembru 2006 [1]. Għalhekk, jaqbel li jiġu maħtura membri Daniżi għal dan il-Kumitat għal perijodu ġdid ta' erba' snin li jibda mill- 21 ta' Settembru 2006.(2) Fil- 11 ta' Lulju 2006, il-Kunsill adotta l-listi ppreżentati mill-gvern Ċek, Ġermaniż, Estonjan, Spanjol, Franċiż, Latvjan, Litwan, Lussemburgiż, Ungeriż, Malti, Awstrijakk, Sloven u Slovakk kif ukoll il-lista ta' tnejn u għoxrin kandidat ippreżentata mill-Gvern Taljan [2].(3) Fil- 15 ta' Settmebru 2006, il-Kunsill adotta l-listi ppreżentati mill-gvern Belġjan, Grieg, Irlandiż, Ċiprijott, Olandiż, Pollakk, Portugiż, Finlandiż, Svediż u tar-Renju Unit kif ukoll il-lista ta' tnejn u għoxrin kandidat preżentata mill-Gvern Taljan [3].(4) Fit- 2 ta' Ottubru 2006, il-Gvern Daniż ippreżenta lista li tinkludi numru ta' kandidati skond il-postijiet li ġew attribwiti lilu mit-Trattati,IDDEĊIEDA KIF ĠEJ:Artikolu 1Il-persuni li isimhom jidher fil-lista annessa għal din id-Deċiżjoni huma maħtura membri tal-Kumitat Ekonomiku u Soċjali Ewropew, għall-perijodu mill- 21 ta' Settembru 2006 sal- 20 ta' Settembru 2010.Artikolu 2Din id-Deċiżjoni tidħol fis-seħħ fil-jum ta’ l-adozzjoni tagħha.Għandha tapplika mill- 21 ta' Settembru 2006.Magħmul fi Brussel, 16 ta’ Ottubru 2006.Mill-KunsillIl-PresidentE. Tuomioja[1] ĠU L 253, 21.9.2002, p. 9.[2] ĠU L 207, 28.7.2006, p. 30.[3] ĠU L 269, 28.9.2006, p. 13.--------------------------------------------------20061016ANNESSId-DanimarkaIs-Sinjura Dorthe ANDERSENChefkonsulent, DAIs-Sur Henrik FALLESENLeder af DI’s Bruxelles kontorIs-Sinjura Benedicte FEDERSPIELChefkonsulent, ForbrugerrådetIs-Sur Peder Munch HANSENInternational konsulent, LOIs-Sinjura Randi IVERSENForkvinde, KvinderådetIs-Sur Søren KARGAARDInternational konsulent, FTFIs-Sinjura Marie-Louise KNUPPERTLO sekretærIs-Sur Poul LÜNEBORGKonsulent, DSIIs-Sur Leif Erland NIELSENSeniorkonsulent, Landbrugsrådet--------------------------------------------------